- Galesia
- ←
- 2
- →

2
Kristen qate kokba naŋgi Pol koba na areqalo qujai ti soqneb
1 Ariya wausau 14 koboonaqa e olo Jerusalem aiem. E Barnabas ombla aioqnsim Taitus dego osi aiem. 2 Qotei a segi na merbej deqa e Jerusalem aiem. Ariya e Jerusalem di sosimqa e Kristen naŋgo gate naŋgi segi koba na anjam maroqnem. E sawa bei beiq dia laqnsimqa Kristus aqa anjam bole palontoqnem ijo wau di ubtsim minjrem. E tamo laŋa laŋaj naŋgi minjrosai. Di kiyaqa? Wau e nami yoqnsim agi bini yeqnum qaji di laŋa uloŋo uge. 3 Bati deqa Taitus a e ombla soqnej. Taitus a Grik qaji tamo. Ariya Kristen gate naŋgi e na Taitus osiy muluŋ waiyqa merbosai. 4 Bole, Kristen tamo qudei naŋgi uli na gago koro miligiq aieb. Naŋgi Kristen tamo bolesai. Naŋgi gisaŋ tamo. Nami iga dal anjam aqa sorgomq di soqnem bati deqa Kristus Yesus a na iga olo eleŋej deqa dal anjam na iga olo taqatgosai. Ariya tamo naŋgi di gago kumbra di lumu na unqajqa deqa gago koro miligiq aieb. Naŋgi na iga olo osib dal anjam aqa sorgomq di atqajqa deqa are qalsib gago koro miligiq aieb. 5 Aisib naŋgi na iga mergeb, “Niŋgi na Taitus osib muluŋ waiyiye.” Onaqa iga naŋgo anjam di quetnjrosai. Naŋgi Kristus aqa anjam bole olo bulbulyaib deqa iga na naŋgi saidnjrem. Yim niŋgi Kristus aqa anjam bole siŋgila na ojsib gaigai dauryqajqa deqa.
6 Tamo qudei naŋgi Kristen gate kokba. Naŋgi ñam ti. Ariya ijo areqalo agiende. Naŋgi gate kokba kio sai kio di laŋa. Qotei a tamo naŋgo ñam qa are qalosaieqnu. Ariya e na tamo ñam ti naŋgi di ijo wau ubtsim minjrnamqa naŋgi mareb, “Di kere.” Naŋgi olo anjam bei e merbosai. 7 Pita aqa wau agiende. A Juda naŋgo ambleq di wauoqnsiqa Kristus aqa anjam bole naŋgi minjre minjre laqnu. Qotei na wau di Pita yej. Dego kere e dego wau ti. Ijo wau agi e na tamo uŋgasari sawa bei beiq di unub qaji naŋgo ambleq di wauoqnsimqa Kristus aqa anjam bole naŋgi minjre minjre laqnum. Wau di Qotei na e ebej. Tamo ñam ti naŋgi degsib unsib ariya naŋgi e kamba olo anjam bei merbosai. 8 Od, Qotei na Pita siŋgila yej deqa a Juda tamo muluŋ uneqnub qaji naŋgo ambleq di wauoqnsiqa Kristus aqa anjam bole minjre minjre laqnu. Dego kere Qotei na e dego siŋgila ebej deqa e sawa bei bei qaji tamo naŋgo ambleq di wauoqnsimqa Kristus aqa anjam bole minjre minjre laqnum. 9 Tamo uŋgasari naŋgi mareqnub, Jems na Pita na Jon na naŋgi qalub Kristen naŋgo gate kokba. Ariya naŋgi qalub qalieeb, Qotei a e qa are boleiyosiq wau ebej. Deqa naŋgi aqo Barnabas wo gago baŋ ojsib mergeb, “Niŋgi gago Kristen was bole.” Osib naŋgi iga ti areqalo qujaitosim anjam endegsi keretem, aqo Barnabas wo sawa bei beiq dia Qotei aqa wau yoqnqom. Ariya naŋgi Juda naŋgo ambleq di wauoqnqab. 10 Osib naŋgi anjam qujai segi aqo aiyel endegsib mergeb, “Gago ambleq endia Kristen tamo qudei naŋgi iŋgi iŋgi tulaŋ saiqoji unub. Deqa niŋgi naŋgi qa are walŋgaiq. Niŋgi naŋgi dego aqaryainjroqniye.” Onaqa iga naŋgi odnjrem. Di kiyaqa? Iga nami tamo iŋgi iŋgi saiqoji unub qaji naŋgi aqaryainjrqajqa are koba soqnej agi bini degsim unum.
Pol na Pita aqa kumbra uge babtej
11 Ariya bunuqna Pita a Antiok qureq bonaqa e aqa ulatamuq di a ŋiriŋtem. Di kiyaqa? A kumbra uge yej deqa.
12 Aqa kumbra uge agiende. Jems a na Juda Kristen tamo qudei muluŋ aiqajqa siŋgilaoqneb qaji naŋgi qariŋnjrnaqa naŋgi Antiok beb. Ariya naŋgi bosaisonabqa Pita a sawa bei bei qaji tamo naŋgi koba na iŋgi uyoqneb. Ariya naŋgi bonabqa Pita a naŋgi qa ulaosiq deqa a sawa bei bei qaji tamo naŋgi olo tututnjrej. 13 Onaqa Juda Kristen qudei naŋgi dego Pita koba na ulaosib gisaŋ kumbra di yeb. Yonabqa bunuqna Barnabas a naŋgo kumbra di unsiqa a dego naŋgi daurnjrsiqa gisaŋ kumbra di yej. 14 Naŋgi Kristus aqa anjam bole degsib ugetonabqa e unsimqa naŋgo ŋamgalaq dia Pita endegsi minjem, “Ni Juda tamo. Ariya ni sawa bei bei qaji tamo naŋgi bulosim naŋgo kumbra dauryeqnum. Ni Juda naŋgo kumbra dauryosaieqnum. Di ni kere degyeqnum. Ariya kiyaqa ni olo sawa bei bei qaji tamo naŋgi Juda naŋgo kumbra dauryqajqa minjreqnum?”
Tamo a Yesus qa aqa areqalo siŋgilatqas di Qotei na a tamo bole une saiqoji qa minjqas
15 Bole, iga Juda tamo. Iga degsi ŋambabem. Iga sawa bei bei qaji tamo sai. Agi sawa bei bei qaji tamo naŋgi uneq di laqnub. Iga tamo deqaji sai. 16 Ariya iga qalieonum, tamo naŋgi Moses aqa dal anjam dauryqab dena Qotei na naŋgi tamo bole une saiqoji qa minjrqasai. Tamo naŋgi Kristus Yesus qa naŋgo areqalo siŋgilatqab gam dena qujai Qotei na naŋgi tamo bole une saiqoji qa minjrqas. Iga dego Kristus Yesus qa gago areqalo siŋgilateqnum. Di kiyaqa? Iga qalie, gam dena qujai Qotei na iga tamo bole une saiqoji qa mergwas. Iga dal anjam dauryqom gam dena sai. Di kiyaqa? Tamo bei a dal anjam dauryqas Qotei a deqa are qalsim a tamo bole une saiqoji qa minjqasai. Sai bolesai. 17 Ariya iga Kristus qa gago areqalo siŋgilateqnum gam dena iga Qotei aqa ŋamgalaq di tamo bole une saiqoji unum. Deqa tamo qudei naŋgi iga endegsib mergwab, “Niŋgi sawa bei bei qaji tamo naŋgi bulosib deqa niŋgi une ti unub.” Naŋgi iga degsib mergibqa iga kamba endegsi minjrqasai, “Od, Kristus na iga uneq breigej unum.” Iga degsi minjrqasai. 18 E dal anjam aqa sorgomq di sqa uratosiy ariya bunuqna e puluosiy dal anjam aqa sorgomq di olo sqai di ijo kumbra dena e une atonum. 19 Ariya dal anjam a na e moio qa gamq di waibej. Osiqa e moiotbej. Gam dena e bini Qotei ombla ŋambile unum. E Kristus ombla na ŋamburbasq di gaiŋosim moiem. 20 Osim e olo ŋambile bunuj em. Ariya ŋambile di ijo segi ŋambile sai. Kristus a segi ijo are miligiq di ŋambile unu. Deqa bini kumbra kalil e mandamq endi yeqnum qaji di e Qotei aqa Ŋiri qa ijo areqalo siŋgilatosim yeqnum. Agi Qotei aqa Ŋiri a na e tulaŋ qalaqalaibosiq deqa a aqa segi ŋambile uratosiq e qa moiej. 21 Qotei a iga qa are tulaŋ boleiyej aqa kumbra di e ugeugeiyqasai. Iga Moses aqa dal anjam dauryqom gam dena iga Qotei aqa ŋamgalaq di tamo bole une saiqoji so qamu Kristus a laŋa moiej qamu.

- Galesia
- ←
- 2
- →

© 2000 The Bible Society of Papua New Guinea