- Galesia
- ←
- 4
- →

4
Kristus aqa wau na iga Qotei aqa aŋgro unum. Deqa iga olo kaŋgal tamo sqasai
1 Ijo anjam agiende. Tamo bei aqa aŋgro matu soqnim bunuqna aqa abu na marim a na aqa iŋgi iŋgi kalil oqas. Ariya a aŋgro kiñala sosim a aqa abu aqa kaŋgal tamo bul sqas. 2 Deqa tamo qudei naŋgi na a taqatoqnqab. Taqatesoqnib bunuqna aqa abu na marim naŋgi a olo taqatqasai. 3 Dego kere iga nami aŋgro kiñilala bul sosimqa bati deqa iga mondor uge uge mandam ti laŋ ti taqatejunub qaji naŋgo sorgomq di soqnem. 4 Ariya bati Qotei a nami atej qaji di brantonaqa a na aqa Ŋiri Yesus qariŋyonaq mandamq aiej. Aisiq aqa ai na ŋambabtonaqa a tamo brantosiqa dal anjam aqa sorgomq di soqnej. 5 A degyej. Di kiyaqa? A na iga tamo uŋgasari dal anjam aqa sorgomq di soqnem qaji iga eleŋosim awaigimqa iga Qotei aqa aŋgro tiŋtiŋ sqajqa deqa.
6 Deqa bini niŋgi Qotei aqa aŋgro tiŋtiŋ unub. Agi a na aqa Ŋiri aqa Mondor qariŋyonaqa a gago are miligiq aiej. Aiej deqa iga Qotei metoqnsim endegsi minjeqnum, “O ni gago Abu.” 7 Deqa niŋgi olo kaŋgal tamo sosai. Niŋgi Qotei aqa aŋgro tiŋtiŋ unub. Deqa niŋgi qalieonub, niŋgi Qotei aqa iŋgi iŋgi kalil oqab.
Pol a Galesia Kristen naŋgi qa are koba qaleqnu
8 Nami niŋgi Qotei qalieosaisosib bati deqa niŋgi gisaŋ qotei naŋgo kaŋgal tamo bul soqneb. 9 Ariya bini niŋgi Qotei bole qalieonub. A niŋgi qa dego bole qalieqo. Deqa kiyaqa niŋgi olo puluosib mondor uge uge naŋgi daurnjrqajqa are qaleqnub? Kiyaqa niŋgi olo naŋgo kaŋgal tamo bul sqajqa are qaleqnub? Niŋgi qalie, mondor uge uge naŋgi dena niŋgi aqaryaiŋgwa keresai. 10 Niŋgi gaigai yori bati kokba unqajqa are qaleqnub. Niŋgi bai qala bunuj qa ti wausau bunuj qa ti deqa are koba qaleqnub. 11 E nuŋgo kumbra deqa are qalsim deqa e ulaeqnum. Wau kalil e nami nuŋgo ambleq di yoqnem qaji di laŋa uloŋaim deqa e niŋgi qa are koba qaleqnum.
12 O was qu, e niŋgi siŋgila na endegsi merŋgwai. Niŋgi e bul soqniye. Agi e nami dal anjam aqa sorgomq di sqa uratosim niŋgi bul soqnem. Sonam bati deqa niŋgi e kumbra uge bei ebosaioqneb. 13 Niŋgi are qaliye. E nami maibonaq deqa e niŋgi qa bosim Kristus aqa anjam bole utruq na merŋgem. 14 Bati deqa ijo jejamu siŋgila saiqoji soqnej dena niŋgi gulube koba oqneb. Ariya niŋgi deqa e qoreibosai. Niŋgi e gereibqa asgiŋgosai. Qotei aqa laŋ aŋgro bei kio Kristus Yesus a segi kio niŋgi qa bqas di niŋgi a osib gereiyqab dego kere niŋgi e osib gereibeb. 15 Bati deqa niŋgi e qa are tulaŋ boleiŋgonaq e aqaryaibqajqa areboleboleiŋgej. E bole maronum, Qotei na niŋgi merŋgej qamu niŋgi e qa osib nuŋgo ŋamgala otorosib ebeb qamu. Ariya was qu, nuŋgo arebolebole di olo qabi unu? 16 E nuŋgo kumbra qa anjam bole merŋgeqnum. Ijo kumbra dena e niŋgi jeu ateqnum e? Sai.
17 Niŋgi quiye. Jeu tamo naŋgi dena niŋgi walawalaiŋgeqnub. Naŋgi niŋgi aqaryaiŋgwajqa deqa are qalosaieqnub. Niŋgi na e qoreibosib olo naŋgi daurnjrqajqa deqa are qaloqnsib niŋgi walawalaiŋgeqnub. 18 O was qu, iga na gago Kristen was naŋgi kumbra bole bole enjrqajqa are qaloqnqom di kere. Deqa niŋgi gaigai kumbra di yoqniye. E niŋgi ti sqai bati deqa segi sai. Niŋgi gaigai yoqniye. 19 O ijo aŋgro, niŋgi quiye. Uŋa aŋgrotqa osiq jaqatiŋyeqnu dego kere e niŋgi qa are jaqatiŋbeqnu. Di kiyaqa? Ijo areqalo agiende. Kristus a Qotei aqa aŋgro tiŋtiŋ unu dego kere niŋgi dego Qotei aqa aŋgro tiŋtiŋ soqniye. 20 Bole, bini e niŋgi ti sosai. E niŋgi ti so qamu e anjam bole niŋgi merŋgo qamu. O was qu, e niŋgi qa are koba qaleqnum. E qaliesai, e niŋgi kiersiy aqaryaiŋgit niŋgi so bole sqab?
Pol a Hagar qa ti Sara qa ti yawo anjam marej
21 Niŋgi dal anjam aqa sorgomq di sqajqa are qaleqnub deqa niŋgi kiyaqa dal anjam geregere poiŋgosai? Niŋgi na merbiye. 22 Agi Qotei aqa anjam bei nami endegsib neŋgreŋyeb unu. Abraham a aŋgro mel aiyeltej. Bei kaŋgal uŋa Hagar na ŋambabtej. Ariya bei Abraham aqa ŋauŋ Sara na ŋambabtej. Sara a kaŋgal uŋa sai. A Abraham aqa ŋauŋ bole. 23 Abraham a mandam tamo naŋgo kumbra dauryosiq deqa a Hagar wo ŋereŋosib aŋgro qujai Ismael ŋambabteb. Ariya Qotei a Sara aqa aŋgro Aisak a qa nami qalieosiq deqa Abraham minjej, “Niŋgi ino ŋauŋ Sara wo aŋgrotqab.” Onaqa Qotei aqa anjam di aqa damu brantonaqa Sara a aŋgro qujai Aisak ŋambabtej. 24 E Sara wo Hagar wo naŋgi aiyel qa yawo anjam bei endegsi merŋgwai. Naŋgi aiyel di Qotei aqa anjam namij ti aqa anjam bunuj ti sigitejunub. Hagar a Qotei aqa anjam namij sigitej. Anjam namij di agi Qotei a Sainai manaq di babtej. Hagar aqa leŋ naŋgi kaŋgal tamo unub. 25 Hagar a Sainai mana sigitosiq unu. Sainai mana di Arebia sawaq di unu. Hagar a mandam qaji Jerusalem dego sigitosiq unu. Deqa aqa leŋ kalil naŋgi Jerusalem ombla kaŋgal tamo unub. 26 Ariya Jerusalem bunuj a laŋ goge di unu. A kaŋgal uŋa sai. A gago ai bul. 27 Agi Qotei aqa anjam bei nami endegsib neŋgreŋyeb unu, “O uŋa, ino miligi ugeej. Deqa ni aŋgrotqa keresai. Di uŋgum, ni areboleboleimem. Ni aŋgro oqajqa jaqatiŋmosaieqnu. Di uŋgum, ni are boleimim soqne. Osim ni louoqnsim areboleboleimim kikioqne. Di kiyaqa? Qotei na ino miligi gereiyetmimqa ni na uŋa kalil tamo ti unub qaji naŋgi buŋnjrsimqa aŋgro tulaŋ gargekoba oqam.” 28 O was qu, uŋa di agi Sara. Niŋgi Sara aqa aŋgro Aisak a bulosib unub. Qotei a marnaqa Aisak a ŋambabej dego kere niŋgi dego anjam qujai dena Qotei aqa aŋgro tiŋtiŋ unub. 29 Ariya Abraham a mandam tamo naŋgo kumbra dauryosiq deqa a Hagar wo ŋereŋosib aŋgro qujai Ismael ŋambabteb. Onaqa Ismael a na Sara aqa aŋgro Aisak jeutoqnsiqa ugeugeiyoqnej. Aisak agi Qotei aqa Mondor aqa siŋgila na ŋambabej. Dego kere bini iga Qotei aqa Mondor ti unum deqa jeu tamo naŋgi na iga dego jeutgoqnsibqa ugeugeigeqnub. 30 Agi Qotei aqa anjam bei nami endegsib neŋgreŋyeb unu, “O Abraham, ni na kaŋgal uŋa di aqa aŋgro Ismael wo naŋgi winjrim jaraiqab. Ino aŋgro Aisak a kaŋgal uŋa aqa aŋgro sai. A ino ŋauŋ tiŋtiŋ aqa aŋgro. Deqa ino iŋgi iŋgi kalil a na oqas. Ismael a na ino iŋgi iŋgi oqasai.” 31 O was qu, iga kaŋgal uŋa aqa aŋgro sai. Iga Abraham aqa ŋauŋ tiŋtiŋ aqa aŋgro unum.

- Galesia
- ←
- 4
- →

© 2000 The Bible Society of Papua New Guinea